Návrh
na riešenie problémov spojených s údržbou ciest I. a II. triedy
na území mesta Košice

1.	Súčasný stav správy komunikácií na území mesta Košice.

        Prejazdné úseky ciest I., II. a III. triedy cez mesto Košice sa stali majetkom mesta na základe zákona č. 138/1991 Zb. o majetku obcí. Dĺžka prejazdných úsekov ciest podľa tried je nasledovná:
  cesty     I.     triedy                                    38,203 km
               II.    triedy                                    25,994 km
               III.   triedy                                    37,735 km
                 ___________________________________________
              spolu                                            101,932 km.
Mesto spravuje miestne komunikácie v nasledovnom rozsahu:
miestne komunikácie  I., II. a III. triedy       328,2 km
chodníky - MK IV. triedy                             346,9 km
___________________________________________
spolu                                                             675,1 km.

Mesto teda spravuje celkom 770,0 km  pozemných komunikácií.

Starostlivosť o komunikácie mesta (správu, prevádzku, údržbu a opravy) zabezpečovala organizácia Správa mestských komunikácií Košice do roku 1993. V rokoch 1993 - 1994 táto organizácia prešla transformačným procesom a jej kapacity boli privatizované. Od tohto obdobia sa údržba komunikácií vykonáva dodávateľským spôsobom. Obstarávanie údržby a opráv komunikácií zabezpečuje Magistrát mesta Košice. Správu, preberanie prác a kontrolu údržby vykonáva Správa komunikácií Košice s celkovým počtom 20 zamestnancov. Od roku 1992 je údržba a opravy všetkých pozemných komunikácií financovaná z rozpočtu mesta.
Skutočnosť, že mesto Košice má vo vlastníctve aj prejazdné úseky ciest, je špecifikom len tohto krajského sídla. V ostatných krajských sídlach sú prejazdné úseky ciest vo vlastníctve štátu. Hlavné mesto SR Bratislava, obdobne ako Košice, má tiež vo vlastníctve prejazdné úseky ciest.  V štátoch EÚ je takmer pravidlom, že hlavné mestá majú vo vlastníctve prejazdné úseky ciest. 
2.	Spoluúčasť štátu na financovaní prejazdných úsekov ciest a diaľničných privádzačov. 
a) Prejazdné úseky ciest
     Od termínu účinnosti zákona č.138/1991 Zb. o majetku obcí, mesto Košice sústavne namietalo, že nemá dostatočné finančné zdroje na zabezpečenie správy prejazdných úsekov ciest.  Po analýze výdavkov v tejto oblasti, na základe uznesenia vlády SR č. 333/1992, uzatvorilo  Ministerstvo dopravy, spojov  a verejných prác SR s mestom Košice v roku 1993 zmluvu o finančnom príspevku zo štátneho rozpočtu na opravu a údržbu prejazdných úsekov ciest. Výška príspevku bola odvodená od priemerných celorepublikových rozpočtových 

výdavkov daných na rok a jeden kilometer cesty.  Táto zmluva bola v platnosti do roku 2000, kedy bola uznesením vlády č. 707/1999 zrušená. Podľa tejto zmluvy bolo mestu Košice poukázaných zo štátneho rozpočtu resp. z prostriedkov Štátneho fondu cestného hospodárstva nasledovné čiastky :
                                                                                               v mil. Sk
 v roku                                                                          1993	6,0	
1994	8,9	
1995	10,0	
1996	5,8	
1997	14,0	
1998	4,0	
1999	14,0	
2000	14,2	

Príspevok mestu Košice v rokoch 1993-2000	
76,9	
Ročný priemerný príspevok 	9,6	
Ročný priemerný príspevok na 1 km  dvojpruhových ciest	   0.0756	

Na porovnanie uvádzame výdavky na údržbu a opravu celej cestnej siete SR v majetku štátu:

                                                                                                     v mil. Sk
Výdavky na celú cestnú sieť SR
za roky 1993 – 2000	
10 219,5 	
Ročné priemerné výdavky	  1 277,4	
Ročné priemerné výdavky na 1 km	   0.0742 	

Z prehľadu je zrejmé, že príspevky mestu Košice boli poskytované pri prepočte na 1 km dvojpruhových ciest  v celorepublikovom štandarde výdavkov.  To znamená, že výdavky v kategórii údržby a opráv prejazdných úsekov ciest boli zabezpečené na rovnakej úrovni ako na ostatnej cestnej sieti.  

V štátnom rozpočte na rok 2001 (§5 ods. 2c. zákona č. 472/2000 Z.z.) je ustanovené, že výnos cestnej dane vyberanej daňovými úradmi s územnou pôsobnosťou pre mesto Košice je vo výške 60 % príjmom rozpočtu mesta. Oproti  roku 2000 je to zvýšenie  tohto zdroja na dvojnásobok,  odhadom o 30 mil. Sk. Tieto nové príjmy – aj po zrušení príspevku zo Štátneho fondu cestného hospodárstva –  umožňujú realizovať vyššie merné výdavky na prejazdných úsekoch ciest v meste, ako sú na ostatnej cestnej sieti.

      b) Diaľničné privádzače

	Pripojenie mesta Košice na diaľnicu D1 je riešené diaľničnými privádzačmi, v rámci ktorých sú na území mesta rekonštruované úseky ciest I. triedy I/68 a I/50 vrátane mimoúrovňových križovatiek a preložiek. Financovanie týchto investičných akcií, zabezpečuje Slovenská správa ciest prostredníctvom svojej vnútornej organizačnej jednotky. Investorský útvar Košice. V rokoch 1992 až 2000 bolo z kapitálových výdavkov na prípravu (odvody, výkupy, projektové práce) a výstavbu vynaložených 2 433,7 mil. Sk nasledovne :
                                              v roku	1992                166,1   
 					1993                  40,0   
                                                   	1994                  86,2   
                                                   	1995                  49,9   
                                                	1996                191,7   
                                                   	1997                509,0   
                                                  	1998                578,4   
                                                   	1999                338,5   
                                                  	2000                473,8   
Výdavky spolu                                                       2  443,7  
Plán výdavkov na rok 2001                                        605,0.  

      V rokoch 2002-2005  sa v rámci diaľničného programu predpokladajú výdavky  v objeme 1 246 mil. Sk. 

3.  Návrh na riešenie prevodu vlastníctva prejazdných úsekov ciest I. a II. triedy.

     Z analýzy uvedenej v bode 2. Spoluúčasť štátu na financovaní prejazdných úsekov ciest a diaľničných privádzačov vyplýva, že  financovanie správy a rozvoja prejazdných úsekov ciest v Košiciach nebolo a ani  nie je podcenené. Dôvodom na prevod vlastníctva týchto komunikácií na iné subjekty, je  uplatniť rovnaký systémový prístup pre všetky krajské mestá v otázke vlastníctva a správy prejazdných úsekov ciest.  
     So zreteľom na koncepciu decentralizácie a modernizácie verejnej správy, v rámci ktorej MDPT SR navrhuje odovzdanie ciest II. a III. triedy do vlastníctva samosprávnych krajov, navrhujeme v tomto čase riešiť len prevod ciest I. triedy z vlastníctva mesta do vlastníctva štátu. Prevod ciest II. triedy do vlastníctva samosprávnych krajov bude riešený v pracovnom postupe a v čase určenom na realizáciu decentralizácie verejnej správy. 
       Navrhujeme prevod vlastníctva  prejazdných úsekov ciest I. triedy v plnom rozsahu t.j.   v dĺžke 38,2 km z vlastníctva mesta do vlastníctva štátu. Podľa odporúčania MF SR tento prevod možno uskutočniť len kúpnou  zmluvou ( za symbolickú cenu  vo výške 1,0 Sk ). Iný postup by bol v rozpore s Ústavou SR. 
       Návrh zmluvy o uzavretí budúcej zmluvy o prevode vlastníckeho práva je v prílohe č.1.

       Z predchádzajúcich rokovaní s Magistrátom mesta Košice vyplynulo, že po privatizácii Správy mestských komunikácií Košice, mesto  nevlastní žiadne mechanizmy a nehnuteľnosti slúžiace k správe prejazdných úsekov ciest.  Vzhľadom na zadĺženosť mesta, Magistrát nemôže financovať ani obstaranie mechanizačnej vybavenosti a ostatných potrieb údržby do vlastníctva štátu.  
       Správu prejazdných úsekov ciest po prevode vlastníctva bude zabezpečovať Slovenská správa ciest a to so svojimi vnútroorganizačnými jednotkami -  Správa a údržba diaľnic Prešov ( v dĺžke 7,5 km) a Správa a údržba Košice - okolie (v dĺžke 30,7 km).
Pre zabezpečenie potrebného štandardu a osvedčeného systému údržby prejazdných úsekov ciest, je nevyhnutné doplniť kapacity Slovenskej správy ciest potrebnou mechanizáciou, objektami   prevádzky, materiálom, zvýšením počtu pracovníkov a rozpočtu v oblasti bežných a kapitálových výdavkov. Zvýšenie jeho kapacity si vyžiada:
-	doplnenie mechanizácie v rozsahu cca 67 mil. Sk (sypače s radlicami, zametače s odsávaním nečistôt, lopatové nakladače,  traktory s radlicami a kosačkami, kropnica, zabezpečovacie signalizačné vozíky, gréder, prepravníky osôb a ďalšiu potrebná drobná mechanizácia),
-	výstavbu prístreškov pre strojový park a prístavbu prevádzkovej budovy s nákladmi 14 mil. Sk,
-	navýšiť rozpočet bežných výdavkov vo výške  16 mil. Sk na údržbu ciest,
-	navýšiť mzdové prostriedky vo výške 2,4 mil. Sk pre 20 zamestnancov.

Zvýšenie špecifikovanej kapacity Slovenskej správy ciest celkom o 99,4 mil. Sk je podmienkou uskutočnenia prevodu vlastníctva prejazdných úsekov ciest do vlastníctva štátu. 

Keďže návrh štátneho rozpočtu na rok 2002 nepočíta s navýšením kapitoly MDPT SR o uvedenú čiastku a MF SR navrhuje posudzovať navýšenie kapitoly MDPT SR z daného titulu až pri tvorbe štátneho rozpočtu na rok 2003, do úvahy prichádza uskutočniť prevod vlastníctva prejazdných úsekov ciest najskôr k 1.1.2003.